15 ຄົນ ເສຍຊີວິດ ຍ້ອນການໂຈມຕີ ສະລະຊີບ ໃນອັຟການິສຖານ (ເບິ່ງວີດີໂອ)
ການໂຈມຕີສະລະຊີບ 2 ບັ້ນ ໃນພາກຕາເວັນຕົກ ແລະພາກໃຕ້ ເຮັດໃຫ້ຕໍາຫລວດ ກັບປະຊາຊົນ ເສຍຊີວິດ 15 ຄົນ.
ບັນດາເຈົ້າໜ້າທີ່ອັຟການິສຖານກ່າວວ່າ ພວກວາງລະເບີດສະລະຊີບຈໍານວນນຶ່ງໄດ້ທໍາການໂຈມຕີສະຖານີຕໍາຫຼວດແຫ່ງນຶ່ງໃນແຂວງ Helmand ໃນພາກໃຕ້ຂອງປະເທດໃນເວລາພຽງບໍ່ເທົ່າໃດຊົ່ວໂມງ ຫຼັງຈາກການໂຈມຕີສະລະຊີບຮ້າຍແຮງທີ່ໂຮງການແຫ່ງນຶ່ງຂອງລັດຖະບານໃນພາກຕາເວັນຕົກຂອງປະເທດ ບັນດາເຈົ້າໜ້າທີ່ກ່າວວ່າ ຢ່າງໜ້ອຍພວກເຈົ້າໜ້າທີ່ຕໍາຫຼວດ 8 ຄົນ ເສຍຊີວິດເວລາພວກວາງລະເບີດສະລະຊີບ 3 ຄົນບຸກລຸກເຂົ້າໄປໃນບໍລິເວນປ້ອມຕໍາຫຼວດແຫ່ງນຶ່ງໃນວັນວັນອັງຄານມື້ນີ້ໃນເຂດເມືອງ Musa Qala ພວກວາງລະເບີດໂຈມຕີ 2 ຄົນສາມາດບີບກະນວນລະເບີດໃຫ້ແຕກຂຶ້ນ ໃນຂະນະດຽວກັນຜູ້ວາງລະເບີດຄົນທີ 3 ຖືກຕໍາຫຼວດຍິງຕາຍ ໃນເວລາບໍ່ເທົ່າໃດຊົ່ວໂມງກ່ອນໜ້ານັ້ນ ການໂຈມຕີດ້ວຍລົດລະເບີດສະລະຊີບໄດ້ສັງຫານປະຊາຊົນຢ່າງໜ້ອຍ 10 ຄົນຢູ່ນອກໂຮງການລັດຖະບານທ້ອງຖິ່ນແຫ່ງນຶ່ງໃນແຂວງ Herat ໃນພາກຕາເວັນຕົກຂອງປະເທດ ຕໍາຫຼວດຢູ່ທີ່ນັ້ນກ່າວວ່າ ພວກຫົວຮຸນແຮງໄດ້ບີບກະນວນລະເບີດໃຫ້ແຕກຂຶ້ນຫຼັງຈາກຖືກ ບັງຄັບໃຫ້ຢຸດລົດຢູ່ບໍລິເວນທາງເຂົ້າໂຮງການລັດຖະບານ ຢ່າງໜ້ອຍມີຄົນອີກຜູ້ນຶ່ງຮວມ ທັງຜູ້ທີ່ໃສ່ເຄື່ອງທີ່ມີຜ້າຄຸມຫົວ ຫຼື burqa ນັ່ງຢູ່ໃນລົດຄັນນັ້ນ ພວກຫົວຮຸນແຮງເຫຼົ່ານີ້ບໍ່ ໄດ້ລອດຊີວິດຈາກເຫດລະເບີດນັ້ນ ຕໍາຫຼວດ 3 ຄົນກໍຮວມຢູ່ໃນຈໍານວນພວກທີ່ເສຍຊີວິດ ແລະມີປະຊາຊົນຫຼາຍເຖິງ 23 ຄົນໄດ້ຮັບບາດເຈັບ ຍັງບໍ່ມີຜູ້ໃດອ້າງເອົາຄວາມຮັບຜິດຊອບເທື່ອໃນການໂຈມຕີເຫຼົ່ານີ້